Lepo pozdravljeni 7.A, 7.B in 7.C!

Odspodaj je izpisana snov za dve uri glasbe (imamo dovolj časa, zato nikar ne pretiravajte – lepo počasi pa bo šlo).

Preberite snov in v zvezek vpišite samo pomembne dele (po lastni presoji). Pomagajte si z učbenikom.

Po tem, ko ste snov prebrali naredite doma plakat pri katerem predstavite pomembna spoznanja iz pridobljene snovi (Prilepite ustrezne slike. Vpišite spremni tekst in smiselno zapolnite prostor na plakatu).

Lahko se odločite, da namesto plakata na podoben način naredite Power Point predstavitev in mi jo pošljete na moj e-mail [igor.hodak@os-sturje.si](mailto:igor.hodak@os-sturje.si) Vaše domače delo bom pregledal in ocenil, ko bo to mogoče.

Želim Vama zdravja in radovednega raziskovanja.

Vaš učitelj glasbe, Igor Hodak

**OPERA V BAROKU**

V eni od prejšnjih ur smo povedali, da je ob sklepu renesančnega obdobja v italijanskih Firencah skupina glasbenikov postavila temelje vokalno-inštrumentalnemu delu, ki se imenuje **opera.** S tem delom so želeli oživiti antično gledališče in povezati različne umetniške zvrsti. Tudi vsebine so povzemali iz antične mitologije. Prvo takšno delo, ki se je imenovalo glasbena drama, je leta **1597** napisal skladatelj **Jacobo Peri**, naslov je **Dafne**. Glasbila, ki naj bi spremljala pevce, še niso bila točno določena. Največ je bilo godal in brenkal.

**Opera** je svoj razcvet začela dobivati v obdobju baroka, saj so po naročilu plemičev skladatelji, arhitekti, slikarji in kiparji lahko izkazovali baročno razkošje v zunanji in notranji opremi gledališč, scene, kostumov, dramske igre ter glasbe. **Petje** je bilo **virtuozno** in obogateno s **koloraturami**, kar pomeni petje, okrašeno s kratkimi toni, ki so se nizali v višine in nižine.

**Operne predstave** so bile namenjene plemstvu in bogatim meščanom. Sprva so se pojavile v italijanskih mestih, še zlasti v **Benetkah**, kjer so postavili leta **1637** prvo operno **gledališče**. Pojavile so se tudi operne družine, ki so gostovale po drugih evropskih deželah, razen v Franciji, Nemčiji in Angliji, saj so tam razvijali svojo obliko opere.

Skupaj z operami so se proslavili tudi njihovi **skladatelji**, ki so v tistih časih službovali na bogatih dvorih in cerkvah. V Italiji je bil znan **Claudio Monteverdi**, ki je privedel razvoj madrigala do viška, ob tem pa je bil tudi prvi veliki operni skladatelj in dirigent. Kot skladatelj in dirigent je pred začetek opere vpeljal uverturo, v opero pa je poleg recitativa (recitiranega petja) vključil še arijo, v kateri je malo besedila, glasba pa je mnogo bogatejša.

Med ohranjenimi Monteverdijevimi deli je opera **Orfej**, ki so jo prvič izvedli v mestu Mantovi leta **1607**. To je najstarejša opera, ki je še danes na rednem programu znanih opernih gledališč. Zgodba je razdeljena v 5 dejanj:

*1. dejanje: Pevec Orfej in lepa Evridika se poročita na poljani, kjer so vsi veseli. Pastir jima čestita.*

*2. dejanje: Orfej poje v gozdu, ko mu glasnica sporoči, da je Evridiko med nabiranjem cvetja pičila kača.*

*3. dejanje:Orfej se odloči, da gre iskat v podzemeljski Had  svojo ljubljeno Evridiko. Stražarje uspava s pesmijo.*

*4. dejanje: Orfej s pesmijo gane Hadovo ženo Prozerpino, da preprosi svojega moža, naj mu vrne ljubljeno Evridiko. Had mu vrne ženo pod pogojem, da se ob vrnitvi na zemljo ne sme ozreti proti Evridiki. Na poti hočejo divje furije, ki veljajo za boginje maščevanja, Orfeju vzeti Evridiko. Orfej se v strahu za Evridiko obrne nazaj in v tistem trenutku se njena podoba razblini v meglo in za večno izgine.*

*5. dejanje: Orfej žalostno prepeva na travniku, kjer ga sliši sam bog sonca in lepote Apolon. Nesrečnega pevca se usmili in ga povzdigne visoko v zvezde, med polbogove. Pastirji še danes slavijo Orfejevo zvesto ljubezen do Evridike.*

*Lahko ogledate in poslušate na naslednji povezavi:* [*https://www.youtube.com/watch?v=uJ\_mjTTDM5A*](https://www.youtube.com/watch?v=uJ_mjTTDM5A)

Baročno opero je vse bolj preraščalo razkošno in preveč okrašeno petje. Izstopali so pevski glasovi, medtem ko je bila vsebina opere v ozadju. To privede do prenove opere, za kar ima največ zaslug nemški skladatelj **Cristoph Willibald Gluck**. Operi je vrnil estetsko ravnotežje, ko sta glasba in besedilo (libreto) povezana v umetniško celoto, ki se ji morajo izvajalci podrediti.

**Balet**, ki ga je izpopolnil Ludvik XIV., je bil vključen v opero le, če je bila vsebina plesna. Zgodba v njegovi operi **Orfej in Evridika** se od Monteverdijeve v glavnem razlikuje v koncu. Ko Evridika izdihne, se hoče Orfej zabosti. Bog ljubezni Eros mu iztrga bodalo in obudi Evridiko kot nagrado za njuno zvestobo. Zakonca se združeno srečna vrneta na zemljo.

Določena zgodba je tudi v mnogih pesmih, ki jih lahko uprizorimo v obliki opere.